GOROSPE ELEZKANO (EAJ, 2016-04-07):
Eskerrik asko, legebiltzar buru andrea. Arrasti on guztioi, sailburuok arrasti on.
Isasi jauna, bueno ez ditut, zuk zure osoko zuzenketan defendatu duzu zioan esandakoak eta hori zabaldu duzu, baina ideia nagusi batekin gelditzekotan kontrol publiko eta soziala galtzeko beste pausu bat, beste urrats bat dela esan duzu hori, uste dut nik izango litzatekeela zuk esandakoaren ideia nagusia.
Eta nik galdera batekin hasiko nintzateke: Benetan, benetan uste duzu Jaurlaritzak aurkeztu duen lege proiektua kontrol publikoa aurrezki-kutxa eta banku-fundazioen kontrol publikoa eta izaera soziala galtzeko beste urrats bat dela?
Benetan uste duzu zuk hori horrela dela? Zeren galdera izango litzateke, eta Damborenea jaunak esan deutsu: Lege proiektu hori atzerantz botako balitz, zein egoeratan egongo ginateke? Noiz egongo litzateke kontrol publiko gehiago? Lege proiektua atzerantz botata edo lege proiektua aurrerantz botata?
Kontua da, zuok, hainbat aldiz zure azalpenetan ere ez zara momentu honetara limitatu, ez duzu bakarrik esku artean daukagun lege proiektuari buruz berba egin, aspaldiko urteetan gertatutakoari buruz berba egin duzu. 2000 eta azken 10 urteetan, 2010etik hona emandako pausu ezberdinak aipatu izan dituzu eta egia da, momentuz momentu, momentu bakoitzean egiten joan garen guztiaren aurrean aurreikusten izan duzuen denetan huts egin duzuela.
Aurrezki-kutxak banku-fundazio bihurtu ziren eta ez da likidaziorik egon, likidaziorik egon zuek aurrikusten zenuten moduan.
Banku-fundazioen balorean euren funtsa, euren lurrarekiko atxikimendua berdina da, aurrezki-kutxen berbera da. Gizarte ekintza ordukoa da, Euskadiko handiena. Jasangarria, iraunkorra eta horrela izateko bermeak dagoz.
Huts egin duzue. Likidaziorik ez da egon. Kontrol publikoa ez da galdu. Izaera soziala bermatuta dago. Gizarte ekintza bermatuta dago. Euren baloreak mantentzen dira.
Eta oraingo honetan, nik uste dut benetan egin beharreko zuen aurrezki-kutxen inguruan, banku-fundazioen inguruan, Kutxabanken inguruan egindako diskurtso demagogikoaren esparruan sartzen den eta txertatu behar zenduen derrigorrezko diskurtso bat entzun izan dugula. Nahiz eta benetan sinesten ez duzuen.
Zuk hainbat gauza aipatu izan dituzu errealitate juridikotik kanpo daudenak. Eta zuek dakizue, eta hor Prieto jaunak esan deutsu, planteatzen izan dituzun hainbat gauza ez direla posible, ez direla posible gaur egun, ez ikuspuntu juridikotik, ez eta ikuspuntu politikotik. Fikzio hutsa da, errealitatetik kanpo kokatu zarete eta hori, neurri handi batean, herritarrei iruzur egitea da. Ezin dena egin, egin behar dela planteatzea herritarrei iruzur egitea da.
Eta gainera, ez da zintzoa, hainbat aldiz esan zaizuen moduan, guk, eta sailburuak esan du, gure eskumenak eta ahalmenak erabiliz oinarrizko legedia errespetatu eta garatzeko pausuak ematen ditugula.
Berak azaldu ditu, zein arlo desberdinetan eta berak defendatu du inork baino hobeto egiten duelako lan hori, Jaurlaritzak aurkeztutako lege proiektua. Eta ez dut berriro errepikatuko bertan esandakoak.
Baina zuk badakizu ondo ere planteatzen duzuna ez dela posible. Eta zuek gobernatzen duzuen lekuetan eta gobernatu izan duzuen lekuetan, gustatu zein gustatu ez, nahita edo nahi barik, oinarrizko legeria bete duzue.
Espainiako banderak ipini duzue balkoietan. Egonkortasun legea bete duzue aurrekontuetan. Ez da zintzoa eta ez da ikuspuntu politikotik, arduraduna izatea, beste batzuei eskatzea oinarrizko legedia ez betetzea. Hori da demagogia, hori da herritarrei iruzur egitea, ezin delako lortu zuek planteatzen dituzuen hainbat eta hainbat gauza.
Zein egoeratan geldituko ginateke, berriro planteatzen dizut galdera, erantzun gura baduzu. Benetan uste duzu, honi atzerantz egin ezkero, kontrol publikoaren bidean hobeto egongo ginatekeela?
Lege proiektuan planteatzen diren proposamenak aurrera egin barik hobeto egongo ginatekeela? Zeren hori da zuk eskatzen duzuna, gelditu gaitezen...
...proiektuan planteatzen diren proposamenak aurrera egin barik hobeto egongo ginatekeela? Zeren hori da zuk eskatzen duzuna, gelditu gaitezen hau atzera botata oinarrizko legediagaz.
Hainbat arlo aipatu izan dituzu zure ustez ez direnak kontuan hartzen: Berdintasunaren esparruan, euskeraren normalizazioaren esparruan, gardentasunean. Baina hori gure lana da, Isasi jauna. Lege-proiektu bat planteatu du Jaurlaritzak eta Ganbara honetara bialdu du guk aztertu dezagun eta gure ardura politikoa da planteatzea ekimenak, planteatzea zuzenketak lege-proiektu hori hobetzeko. Zuk uste baduzu berdintasunean, euskeraren normalizazioan, gardentasunean edo beste hainbat arlotan hobetzeko esparrua dagoela, eta planteatu dituzu hobetzeko zuzenketa batzuk, gure esku dago hori hobetzea.
Baina atzerantz bota ezkero edo planteatutako zuzenketak ez badira benetan egiteko modukoak, alferrik gabiltza. Eta zuk planteatutako hainbat zuzenketan da gure joan eta (...). 54 zuzenketatik 10era ez dira heltzen banku-fundazioen esparruan aurkeztu dituzuenak. Eta besteetan ez daukagu, hainbat fikzioak dira.
Lehen esandakoa, gure ustez orain arte emandako edo aurreikusten izan dituzuen eta egindako diskurtsoan ez duzue asmatu. Eta uste dugu oraingo honetan ere ez duzuela asmatu eta zuek zeuok ere badakizuela horrela dela baina egin beharreko diskurtsoa egin duzuela. Eta momentu honetan zintzotasunez herrigintzan egin gura duenak lan egin behar du baina errealitatetik abiatuta, ez demagogiatik eta fikzio hutsetik.
Eskerrik asko.